กต.เปิดตัวกิจกรรม Thailand’s ASEAN Chairmanship 2019 Interactive Kiosk โดยใช้สื่อตอบโต้อัตโนมัติ ที่เข้าถึงง่าย เป็นส่วนหนึ่งของการประชาสัมพันธ์ข้อมูลด้านต่าง ๆ ของการเป็นประธานอาเซียนของไทย
นางสาวบุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ เป็นประธานเปิดบูธกิจกรรม Thailand’s ASEAN Chairmanship 2019 Interactive Kiosk เพื่อสร้างการรับรู้ในการเป็นประธานอาเซียนของไทย ให้เป็นไปอย่างกว้างขวาง รวมทั้ง สร้างการตระหนักรู้ถึงความร่วมมือด้านต่าง ๆ ระหว่างประเทศสมาชิกอาเซียน โดยไม่ทิ้งใครไว้ข้างหลัง และมองไปข้างหน้า ผ่านการกิจกรรมที่เอื้อต่อการเข้าถึงประชาชนทุกเพศทุกวัย โดยเฉพาะ กลุ่มคนรุ่นใหม่ โดยใช้ Interactive Kiosk หรือตู้แบบโต้ตอบ ซึ่งเป็นจุดถ่ายภาพอัตโนมัติ รวมทั้ง ยังสามารถบันทึกวีดิทัศน์สั้น ไม่เกิน 30 วินาที ในรูปแบบของตัวเอง ผ่านจอคอมพิวเตอร์ โดยสามารถดาวน์โหลด และโพสต์ลงบัญชีสื่อโซเชียลของตนเอง ซึ่งตั้งแต่เดือนกรกฎาคม ถึง วันที่ 8 พฤศจิกายน 2562         กระทรวงการต่างประเทศ เชิญชวนผู้ที่สนใจ เข้าร่วมด้วยการบันทึกคลิปวีดีโอตามหัวข้อต่าง ๆ ในแต่ละเดือน เริ่มจากเดือนกรกฎาคม ด้วยหัวข้อ ทักทายอาเซียน / เดือนสิงหาคม ด้วยหัวข้อ ภูมิใจในอาเซียน / เดือนกันยายน ด้วยหัวข้อ เชิญชวนชาวโลกเยือนอาเซียน และเดือนตุลาคม ถึงวันที่ 8 พฤศจิกายน ด้วยหัวข้อ อาเซียนในอนาคตของคุณ จากนั้นกระทรวงการต่างประเทศ จะคัดเลือกผลงานที่เข้าตากรรมการ จำนวน 1 ผลงานต่อเดือน เพื่อรับรางวัลตั๋วเครื่องบินไปกลับภายในประเทศ จำนวน 2 ที่นั่ง ซึ่ง Interactive Kiosk จะจัดตั้งที่ห้างสรรพสินค้าสยามพารากอน และไอคอนสยาม         ทั้งนี้ ในงานยังมีการประสานเสียงขับร้องเพลง ‘พลังอาเซียน’ โดยกลุ่มนักร้องจากกรมประชาสัมพันธ์ การพูดคุยกับศิลปินจิตอาสา และเน็ตไอดอล เพื่อสะท้อนมุมมองจากคนรุ่นใหม่ สู่การเปลี่ยนแปลงด้านต่าง ๆ ในอาเซียน ซึ่งส่วนใหญ่มีความภาคภูมิใจในฐานะประธานอาเซียนของไทย ที่จะมีโอกาสเปิดบ้านต้อนรับชาติสมาชิกอาเซียนตลอดทั้งปี รวมทั้ง เป็นโอกาสสำคัญ ในการแลกเปลี่ยนเรียนรู้ด้านต่าง ๆ ร่วมกัน โดยเฉพาะ เรื่องเกี่ยวกับสิ่งแวดล้อม และวัฒนธรรม #Thailand’s ASEAN Chairmanship 2019 Interactive Kiosk  #ประธานอาเซียน